Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 547/13/5502	Čadca, 5.8.2013
EEČ : 2-37-141-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
Skutková veta:
Ako otec syna XXXXX, nar. XXXXX, ktorý je vo výchove a starostlivosti u svojej matky XXXXX, bytom XXXXX, ul. XXXXX, okres XXXXX, úmyselne riadne na toto dieťa neplatil výživné v dobe od 01.03.2013 do 05.08.2013. K vyživovacej povinnosti bol aj zaviazaný rozsudkom Okresného súdu XXXXX pod sp. zn. XXXXX zo dňa 19.02.2013, ktorý nadobudol právoplatnosť dňa 03.05.2013, a to prispievať mesačne sumou 70,- €, a to vždy do 15. dňa v mesiaci vopred k rukám matky dieťaťa. Obvinený za uvedené obdobie mal na výživnom zaplatiť 250,- €, zaplatil 250,- € a teda k rukám XXXXX za uvedené obdobie nedlhuje na výživnom žiadne peniaze.

Právna veta:
Lebo zanikla trestnosť činu.

Odôvodnenie:
	Uznesením povereného príslušníka Obvodného oddelenia Policajného zboru XXXXX pod sp. zn. XXXXX zo dňa 05.06.2013 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, nar. XXXXX, trvale bytom XXXXX, okres XXXXX, pre prečin zanedbania povinnej výživy podľa § 207 odsek 1 Trestného zákona na tom skutkovom základe ako je uvedené vo výrokovej časti predmetného uznesenia.

	Dňa 01.08.2013 poverený príslušník Obvodného oddelenia Policajného zboru XXXXX predložil tunajšej prokuratúre spisový materiál pod sp. zn. XXXXX spolu s návrhom na zastavenie trestného stíhania podľa § 215 odsek 1 písm. h/ Trestného poriadku. 

	Preskúmaním uvedeného spisového materiálu bolo zistené, že uvedený návrh je dôvodný.

	Obvinený XXXXX využil svoje právo v zmysle § 34 Trestného poriadku a odmietol vypovedať s tým, že výživné doplatí.

Poškodená XXXXX uviedla, že jej bývalý manžel XXXXX bol zaviazaný prispievať na výživu ich syna, pričom vyživovaciu povinnosť si neplnil od marca 2013 a takto ostal dlh 250,- €, pričom doložila poštovú poukážku o úhrade výživného na sumu 250,- €, čím uhradil výživné za celé preverované obdobie a na výživnom nemá žiaden dlh, pričom vypovedala dňa 30.07.2013. 

V spise sa nachádza poštová poukážka zo dňa 25.07.2013 na sumu 250,- € adresovaná k rukám XXXXX.  

	Obvinený teda za obdobie, ktoré bolo predmetom stíhania, výživné v plnej výške uhradil, čím využil ustanovenie § 86 písm. a/ Trestného zákona o účinnej ľútosti.

	Podľa ustanovenia § 215 odsek 1 písm. h/ Trestného poriadku prokurátor zastaví trestné stíhanie ak zanikla trestnosť činu.        

	Podľa ustanovenia § 86 písm. a/ Trestného zákona trestnosť trestného činu zaniká aj vtedy ak ide o trestný čin zanedbania povinnej výživy podľa  § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

	Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov úmyselne neplnil zákonnú povinnosť vyživovať iného. 

	Vzhľadom k tomu, že obvinený XXXXX výživné, ktoré bolo predmetom stíhania v plnej výške uhradil, rozhodla som preto tak, ako je vo výroku tohto uznesenia uvedené a v zmysle § 215 odsek 1 písm. h/ Trestného poriadku zastavila som trestné stíhanie proti obvinenému XXXXX pre prečin zanedbania povinnej výživy podľa § 207 odsek 1 Trestného zákona. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Anna Lašová
prokurátorka